Chiqué huará tobi hombre lá Lázaro,
bizaꞌna María ne Marta.
Nabeza ca ndaani guidxi Betania.
María,
bizaꞌna Lázaro ni huará que la?
nga nga dxa gunaa ni bichá nisa rindáꞌ naxhi ñee Señor ne bicuiidxi né ni guicha ique que.
Bisenda tidxi iropa benda cabe Jesús huará Lázaro,
xhamigu.
Ora gunna Jesús ni la?
na:
―Enda huará ni napa be ca la?
cadi para guuti,
sínuque para ihuinni enda nandxóꞌ sti Dios ne sti Xiiñiꞌ.
Nadxii Jesús guionna cabe,
Marta ne María ne Lázaro.
Ne ora gunna be huará Lázaro,
biaana be xhupa gubidxa ra nuu be que.
De raqué rabi be ca discípulu stibe:
―Chuu Judea sti tiru.
Para na ca rabi ca laabe:
―Maistru,
ñee cadi cayuuya lu nase si ngue ucalaꞌdxi ca judíu nuchá ca guie lii ne yanna nouꞌ ibigueta lu raqué sti tiru la?
Oraque rabi be laacaꞌ:
―Ñee cadi doce hora napa ti dxi la?
Ni rizá ridxí la?
qué rirenda gasti ñee purti nayaꞌni ra zizá.
Peru ni rizá huaxhinni la?
rirenda xiixa ñee,
purti gasti biaani ra nuu.
Gudxi si be ngue laacaꞌ para na be:
―Nisiaasi Lázaro xhamigu nu peru ma chaaꞌ,
chi ucuaane laa.
Oraque na ca discípulu stibe:
―Pa nisiaasi be la?
Señor,
zianda be.
Peru qué ñene ca xi na be.
Zácaxa ca cuzeete be nisiaasi si Lázaro,
tihua cuzeete be ma guti.
Oraque bisiá be stiidxa be,
rabi be laacaꞌ:
―Ma guti Lázaro.
Para laatu la?
jma galán qué guinne raqué ti guni cre tu.
Yanna chuu canu ra nuu be.
Oraque na Tomás,
ni rabi cabe Cuachi que,
rabi ca xcaadxi discípulu que:
―Chuu,
chu né laabe ti gati né nu laabe.
Ora yendá be Betania ma raca tapa gubidxa de gaꞌchi Lázaro.
Cadi zitu de Jerusalén riaana Betania,
biaꞌ chonna kilómetru si.
Stale judíu yeizaca Marta ne María ra guti bizaꞌna caꞌ.
Casi gunna Marta ma zidxiña be,
biree yechagalú laabe,
peru María biaana yoo.
Ne na Marta rabi laabe:
―Pa ñuu lu rarí la?
Señor,
qué ñati di bizanaꞌ.
Peru laca nanna irá ni inaba lu lu Dios la?
zudii lii.
Para rabi be laa:
―Zabani bizaꞌna luꞌ.
Oraque na Marta:
―Nanna zabani be dxi iluxe guidxilayú,
ra ibani irá binni.
Para na be:
―Naa nga rusibane gueꞌtuꞌ,
ne naa nga rudiee enda nabani.
Tu guni cre naa la?
neca ma guti zabani,
ne cani nabani ru ne runi cre naa la?
qué ziuu dxi gatiꞌ.
Ruꞌnu cre nga la?
―Rune cre,
Señor,
na Marta.
―Ma bine cre lii nga Cristu,
Xiiñi Dios ni beeda ndaani guidxilayú riꞌ.
Ngue si uníꞌ ne biree yeníꞌ xa diaga María benda,
na:
―Nuu Maistru raricaꞌ,
racalaꞌdxi iníꞌ né lii.
Oraqueca biasa uxooñe María,
uyé ra nuu Jesús.
Caꞌru guiuu Jesús ndaani guidxi,
nuu ru ra yechagalú Marta laa que.
Ora biꞌya ca judíu ni yeganna laacabe ralidxi cabe que biree uxooñe María ze la?
yenanda ca laabe,
na ca ziguuna be ra baꞌ.
Peru casi yendá be ra nuu Jesús biiya be laa,
bizuxibi be xa ñee,
ne na be:
―Señor,
pa ñuu lu rarí la?
qué ñati di bizanaꞌ.
Ora biꞌya Jesús cayuuna be,
laabe ne ca judíu zinanda laabe que,
uyuu yuuba ladxidóꞌ dede uca diti,
ne na:
―Paraa gudixhe tu Lázaro.
―Chuu,
guꞌyuꞌ,
Señor,
na cabe.
Biina Jesús óraque.
Para na ca judíu:
―Laguuya pabiáꞌ gunaxhii be Lázaro.
Peru xcaadxi de laaca na:
―Bixhele be lú ni nacheepa lú.
Ñee qué ñanda ñuni be xiixa para qué ñati Lázaro la?
Bigueta uyuu yuuba ladxidóꞌ be,
ne uyé be ra baꞌ que.
Casi ti cueva ni,
yeꞌgu ti guie ruaa ni.
―Lacuee guie ca ruaa ni,
na be.
Para na Marta,
bizaꞌna ni guti que:
―Ma rindáꞌ yuudxu be,
Señor,
purti ma napa be tapa gubidxa.
Oraque na Jesús rabi laa:
―Ñee cadi ma gudxe lii pa guni cre lu zuuyu pabiáꞌ nandxóꞌ Dios la?
Ne óraque ulee cabe guie yeꞌgu ruaa baꞌ que.
Undisa lú Jesús ibáꞌ,
ne na:
―Rudiee diuxquixe lii,
Bixhozeꞌ,
purti bicaa diaꞌgu naa.
Nanna caꞌ qué riaana dxiu de ucaa diaꞌgu naa,
peru unié sicarí pur ca binni ni rí raríꞌ ti guni cre ca lii biseenda lu naa.
Biluxe uníꞌ né si be Bixhoze be,
bicaa be ridxi:
―¡Lázaro,
gudáꞌ raríꞌ!
Oraque biree gueꞌtu que,
renda lari ná ne ñee,
ne yeꞌgu ti lari lú.
Para na Jesús:
―Lauxhedxe laabe,
ne laudii lugar che be.
Stale de ca judíu ni yené María que,
bini cre ca Jesús ra biꞌya ca ni guca que.
Peru xcaadxi de laacabe yetidxi ca fariseu xi biꞌni be.
Oraque gupa ca xaíque sti ca sacerdote ne ca fariseu ti junta,
purti laaca nga justicia sti ca judíu,
ne na caꞌ:
―Xi guni nu pue.
Biaa irá ni cayuni hombre ca.
Pa usaana nu laabe zacasi la?
irá binni zuni cre laabe.
Ne zeeda ca romanu zeda unitilú ca yuꞌdu ro stinu ne xquidxi nu.
Lade cabe zeeda Caifás,
naca sacerdote gola iza que.
Ne óraque na rabi laacabe:
―Laatu qué ganna tu gastiꞌ.
Qué riene tu pa jma galán para laanu gati tobi jlugar irá nu,
ti cadi initilú irá binni xquidxi nu la?
Peru cadi de laasi be uníꞌ be ni.
Purti naca be sacerdote gola iza que,
nga runi bisiníꞌ Dios laabe ni nexhe gacaꞌ.
Ne ni nexhe gaca nga gati Jesús pur ca binni xquidxi.
Ne cadi pur ca binni xquidxi si sínuque para guni irá xixé xiiñi Dios ni reeche ndase tobi si.
Ne dede dxi que uníꞌ stiidxa cabe guuti cabe laabe.
Ngue runi ma qué ñanda nizá be lade ca judíu.
Biree be de raqué uyé be ti guidxi huiini lá Efraín,
dxaaga ni ti guiꞌxhiꞌ,
ne raqué biaana né be ca discípulu stibe.
Ma zeda yuba pascua.
Stale binni de ca guidxi huiini que uyé Jerusalén,
yeguni ca casi cá lu ley stica guni ca para guia ladxidóꞌ caꞌ,
laga caꞌru uzulú saa que.
Biyubi cabe Jesús raqué,
ne ora nuu cabe ndaani yuꞌdu roꞌ,
na cabe:
―Xi na tu.
Nagana pa gueeda be saa ri njaꞌ.
Maca bizaabi ca xaíque sti ca sacerdote ne ca fariseu diidxaꞌ,
tutiica guꞌya laabe la?
chi tidxi laaca para inaaze ca laabe.